"ቅትለት፣ ምሕናይ፣ ምፍርራሕ፣ ብሄር ምስ ብሄር (ማህበረሰብ ምስ ማሕበረሰብ) ዘጋጭው እንተድኣ ኮይኑ፤ እቲ ናይ ፅልኢ ዘረባ ዘስዓቦ ጉድኣት ብምንፃር፡ ነቶም ውልቀሰባት ተሓተትቲ ምግባር ይከኣል" ይበሉ ኣይተ ኣምሳሉ። ነዚ ከይዲ ሕጊ ዝከታተል ጉጅለ ጠበቓታት ከም ዘሎ ብምግላጽ፡ ኣብ ኣሜሪካ ናይ ዘለዉ ኢትዯጵያውያን መረዳእታት ኣቕሪብካ፡ ነቶም ናይ ፅልኢ ዘረባ ዘላብዑ ኣብ ቅድሚ ሕጊ ምቕራብ ከም ዝከኣል ሓቢሮም። "መብዛሕቲኦም ኣብዚ ሃገር ዝነብሩ ንሃገር ዝሓስቡ እዮም። ይኹን'ምበር ዝመፅእሉ ማሕበረሰብ ረሲዖም፡ እቲ ማሕበረሰብ ዋላ እንተፈረሰ ዘይግድሶም ውሑዳት ኣለዉ" ይብሉ ኣይተ ኣምሳሉ። እቲ ሕጊ፡ ካብ ምእሳር ክሳብ ናብ ዓዲ ተጠሪዝካ ምምፃእ ዝበፅሕ ቅፅዓት ከም ዘካትት ገሊፆም። ብመሰረት እቲ ሕጊ ፅልኢ ምንዛሕ፣ ጎስጓስ ምሕናይን ቅትለትን፣ ፊልሚ ፆታዊ ርክብ፣ ገበን ንምፍፃም ምውዳብ መሰረት ዝገበረ ጎስጓስ ዘካይድ ካብ ተሓታትነት ከም ዘየምልጥ ኣገንዚቦም። ንሶም ከም ዝብልዎ፡ እዚ ምንቅስቓስ ኣብ ኣሜሪካ ጥራሕ ዝነብሩ ትውልደ ኢትዮጵያንን ፍቓድ መንበሪ ኣብ ዘለዎም ኢትዮጵያውያንን ዘተኮረ እዩ። ካብዚ ብተወሳኪ ኣብ ካልኦት ሃገራት ዝነብሩ ኢትዮጵያውያን ተመሳሳሊ ምንቅስቓስ ንክገብሩ እናተዘራረቡ እዮም። ኣብዚ ጉዳይ እዚ ምስ መንግስቲ ኢትዮጵያ ምዝርራብ ገይርኩም'ዶ?
